रोचक होगा भारत-ऑस्ट्रेलिया का मुक़ाबला\nदोनों ही टीमें इस श्रंखला को लेकर काफ़ी उत्साहित हैं. जहाँ ऑस्ट्रेलिया विश्व की नंबर एक क्रिकेट टीम है वहीं भारत विश्व वरीयता में तीसरे नंबर पर है.

शनिवार को होने वाले इस मैच में क्रिकेट प्रेमी जिन दो चीज़ों को लेकर सबसे ज़्यादा उत्साहित हैं उनमें एक ओर सचिन का बल्ला है तो दूसरी ओर ऑस्ट्रेलियाई गेंदबाज़ मैकग्रा की आक्रामक गेंदबाज़ी.

कई दिनों बाद वापसी कर रहे मैकग्रा भारतीय टीम के लिए कई बार ख़तरनाक साबित हुए हैं पर मैकग्रा सचिन के सामने गेंदबाज़ी को आसान नहीं मानते.

उन्होंने कहा, "कप्तान पोंटिंग ने कहा है कि मैं आक्रामक गेंदबाज़ी करूँ पर सचिन एक चोटी के खिलाड़ी हैं और उनके सामने गेंदबाज़ी करना आसान नहीं है."

सचिन एक अरसे के बाद खेल के मैदान पर उतरे हैं और ऐसे में क्रिकेट प्रेमियों को उनसे अच्छे प्रदर्शन की उम्मीदें भी हैं.

अहम मैच

वैसे भारत के लिए यह मैच जीतना ज़रूरी भी है क्योंकि भारत वेस्टइंडीज़ के हाथों एक मैच में पराजित हो चुका है.

वहीं पहले मैच में वेस्ट इंडीज़ की टीम ऑस्ट्रेलिया से 78 रन से पराजित हो चुकी है.

भारतीय कप्तान राहुल द्रविड़ का मानना है कि भारत को इस मैच में ऑस्ट्रेलिया को हराने के लिए अपनी पूरी ताकत झोंकनी होगी.

हालांकि पिछले खेल में पिच को लेकर कुछ शिकायतें रही हैं पर शनिवार का मैच नई पिच पर खेला जाएगा.

इस मैच में भारतीय टीम में जहाँ युवराज सिंह का खेलना तय माना जा रहा है वहीं ऑस्ट्रेलियाई टीम में ब्रेटली की वापसी की उम्मीद की जा रही है.

\n\ntl;डॉ:
शनिवार को कुआलालंपुर के ओवल में ऑस्ट्रेलिया और भारत की क्रिकेट टीमों के बीच खेले जाने वाले मैच के काफ़ी रोचक होने की उम्मीद है.